Buitelanders verkoop R2 mjd. se staatseffekte per dag | Netwerk24
Deur Bloomberg 14 Augustus 2019 14:53
Vrese oor Suid-Afrika se dreigende afgradering na rommelstatus deur Moody’s Investors Service lei daartoe dat buitelanders tot dusver in Augustus bykans R2 miljard se staatseffekte per dag van die hand gesit het.
Tito Mboweni, minister van finansies. Foto: Getty Images
Tot dusver vandeesmaand het buitelandse beleggers reeds sowat R28 miljard se Suid-Afrikaanse staatseffekte verkoop. Dit bring die netto uitvloei vir die maand tot dusver op R14,4 miljard te staan.
Dit kom te midde daarvan dat die tesourie sedert begin Augustus sy weeklikse veiling van staatseffekte met 37% verhoog het om te help betaal vir die R128 miljard-reddingsboei aan Eskom.
Dit sal die staat se begrotingstekort vergroot, wat die land se laaste beleggingsgradering vir sy skuld in die gedrang plaas.
Moody’s hersien sy gradering van Suid-Afrika in November.
Buitelanders het teen einde Julie 37,9% van Suid-Afrikaanse staatseffekte gehou, die laagste vlak vanjaar. In Maart 2018 was dit op 42,8%, volgens data van die tesourie.
Dié onttrekking van buitelandse beleggers gebeur ten spyte daarvan dat Suid-Afrika se staatseffekte tans van die beste opbrengs ter wêreld bied. Dit impliseer dat hulle bekommerd is oor ’n afgradering tot rommelstatus deur Moody’s omdat dit daartoe sal lei dat Suid-Afrikaanse staatseffekte uit indekse val wat slegs effekte opo beleggingsgraad mag insluit.
LEES OOK: Mark ‘het SA reeds na rommelstatus afgegradeer’
In dollarterme het Suid-Afrikaanse randgedenomineerde skuld in Augustus swakker gevaar as alle belangrike ontluikende markte, behalwe Argentynse staatseffekte.
Meer oor: Moody's | Staatseffekte | Kredietafgradering | Staatskuld | Staatsondernemings | Kredietgradeerders
Te min taks grawe staat se geldgat dieper